CELEX: 32018D1696
Language: hr
Date: 2018-07-13 00:00:00
Title: Provedbena odluka Vijeća (EU) 2018/1696 od 13. srpnja 2018. o pravilima rada povjerenstva za odabir predviđenima u članku 14. stavku 3. Uredbe (EU) 2017/1939 o provedbi pojačane suradnje u vezi s osnivanjem Ureda europskog javnog tužitelja („EPPO”)

12.11.2018   
               
               
                  HR
               
               
                  Službeni list Europske unije
               
               
                  L 282/8
               
            
         PROVEDBENA ODLUKA VIJEĆA (EU) 2018/1696
         od 13. srpnja 2018.
         o pravilima rada povjerenstva za odabir predviđenima u članku 14. stavku 3. Uredbe (EU) 2017/1939 o provedbi pojačane suradnje u vezi s osnivanjem Ureda europskog javnog tužitelja („EPPO”)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (1), a posebno njezin članak 14. stavak 3.,
         uzimajući u obzir prijedlog Europske komisije,
         budući da:
         
                     (1)
                  
                  
                     Uredbom (EU) 2017/1939 predviđeno je da Europski parlament i Vijeće zajedničkom suglasnošću trebaju imenovati glavnog europskog tužitelja s popisa kvalificiranih kandidata koji su ušli u uži izbor, koji sastavlja povjerenstvo za odabir. Povjerenstvo za odabir treba se sastojati od 12 osoba koje treba izabrati među bivšim članovima Suda i Revizorskog suda, bivšim nacionalnim članovima Eurojusta, članovima nacionalnih vrhovnih sudova, javnim tužiteljima na visokom položaju i renomiranim pravnicima. Jednu od tih izabranih osoba treba predložiti Europski parlament. Vijeće treba utvrditi pravila rada povjerenstva za odabir.
                  
               
                     (2)
                  
                  
                     Uredbom (EU) 2017/1939 također je predviđeno je da Vijeće treba odabrati svakog europskog tužitelja među troje kandidata koje je predložila svaka država članica, nakon što je primilo obrazloženo mišljenje povjerenstva za odabir.
                  
               
                     (3)
                  
                  
                     Postupak odabira glavnog europskog tužitelja i europskih tužitelja trebao bi biti ključni element za osiguravanje njihove neovisnosti.
                  
               
                     (4)
                  
                  
                     Pravilima rada povjerenstva za odabir trebalo bi osigurati da povjerenstvo za odabir ima potrebnu neovisnost i nepristranost za obavljanje svojeg posla.
                  
               
                     (5)
                  
                  
                     Pravila rada povjerenstva za odabir trebalo bi stoga utvrditi,
                  
               DONIJELO JE OVU ODLUKU:
         
            Članak 1.
            Pravila rada povjerenstva za odabir predviđena u članku 14. stavku 3. Uredbe (EU) 2017/1939 utvrđena su u Prilogu ovoj Odluci.
         
         
            Članak 2.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 13. srpnja 2018.
            
               
                  Za Vijeće
               
               
                  Predsjednik
               
               H. LÖGER
            
         
         
            (1)  SL L 283, 31.10.2017., str. 1.
         
      
      
         
            PRILOG
            
               PRAVILA RADA POVJERENSTVA ZA ODABIR
            
            I.   Misija
            Povjerenstvo za odabir sastavlja popis kvalificiranih kandidata koji su ušli u uži izbor za položaj glavnog europskog tužitelja, u skladu s člankom 14. stavkom 3. Uredbe (EU) 2017/1939 (1), prije nego što Europski parlament i Vijeće imenuju glavnog europskog tužitelja. Također daje obrazloženo mišljenje o kvalifikacijama kandidata predloženih za položaj europskih tužitelja u skladu s člankom 16. stavkom 2. Uredbe (EU) 2017/1939. Vijeće imenuje europske tužitelje nakon primitka obrazloženog mišljenja.
            II.   Sastav i mandat
            Povjerenstvo za odabir sastoji se od 12 osoba koje su u trenutku svojeg imenovanja bivši članovi Suda i Revizorskog suda, bivši nacionalni članovi Eurojusta, članovi nacionalnih vrhovnih sudova, javni tužitelji na visokom položaju ili renomirani pravnici. Svi članovi moraju ispunjavati najmanje jedan od prethodno navedenih kriterija u trenutku svojeg imenovanja.
            Članove povjerenstva za odabir imenuje Vijeće na prijedlog Komisije, na razdoblje do četiri godine. Jednu od tih izabranih osoba predlaže Europski parlament. Osoba koja treba zamijeniti člana povjerenstva za odabir prije isteka tog razdoblja imenuje se za preostalo razdoblje mandata svojeg prethodnika prema istom postupku, i to što je prije moguće nakon prestanka članstva njezina prethodnika. Članove povjerenstva za odabir može se ponovno imenovati samo jedanput.
            III.   Predsjednik i tajništvo
            Povjerenstvom za odabir predsjedava jedan od njegovih članova kojeg u tu svrhu većinom glasova odabiru članovi povjerenstva za odabir. Komisija je odgovorna za tajništvo povjerenstva za odabir. Tajništvo osigurava administrativnu potporu potrebnu za rad povjerenstva za odabir, uključujući prijevod dokumenata. Ono također dostavlja popis kvalificiranih kandidata koji su ušli u uži izbor za položaj glavnog europskog tužitelja Europskom parlamentu i Vijeću, odnosno obrazložena mišljenja o kvalifikacijama kandidata za obnašanje dužnosti europskog tužitelja Vijeću.
            IV.   Rasprave i kvorum
            Rasprave povjerenstva za odabir povjerljive su i održavaju se na sjednicama zatvorenima za javnost. Sjednice povjerenstva za odabir imaju kvorum samo ako je prisutno barem devet članova.
            Odluke povjerenstva za odabir donose se konsenzusom. Međutim, ako član povjerenstva zatraži glasovanje, odluka se donosi običnom većinom glasova prisutnih članova. U slučaju jednako podijeljenih glasova odlučujući je glas predsjednika. Ista se pravila primjenjuju za određivanje jezičnog uređenja kao što je navedeno u pravilu X
            V.   Prosljeđivanje povjerenstvu za odabir i zahtjevi za dodatne informacije
            Čim su prijave za položaj glavnog europskog tužitelja zaprimljene, tajništvo ih šalje svim članovima povjerenstva za odabir. Isti se postupak primjenjuje na prijedloge kandidata za položaj europskog tužitelja, uključujući popratne dokumente koje su dostavile države članice.
            Povjerenstvo za odabir može zatražiti od kandidata koji su podnijeli prijavu da dostave dodatne informacije ili druge materijale koje povjerenstvo za odabir smatra potrebnima za raspravu a, kada je riječ o predloženim kandidatima za položaj europskog tužitelja, povjerenstvo za odabir može od vlade države članice koja je predložila kandidata zatražiti da dostavi takve informacije ili materijale.
            VI.   Pregled i razgovor
            1.   Postupak imenovanja glavnog europskog tužitelja
            Po primitku prijava kandidata povjerenstvo za odabir pregledava prijave u odnosu na zahtjeve utvrđene u članku 14. stavku 2. Uredbe (EU) 2017/1939 kako su dodatno specificirani u obavijesti o natječaju. Kandidati koji ne ispunjavaju zahtjeve u pogledu prihvatljivosti isključuju se iz daljnjih faza postupka. Povjerenstvo za odabir rangira kandidate koji ispunjavaju zahtjeve prema njihovim kvalifikacijama i iskustvu, na temelju dokumentacije i informacija koji se nalaze u prijavi ili su dostavljeni na zahtjev, u skladu s pravilom V. Povjerenstvo za odabir obavlja razgovor s dostatnim brojem najviše rangiranih kandidata kako bi moglo izraditi popis kandidata koji su ušli u uži izbor iz pravila VII.1. Kandidati osobno prisustvuju razgovoru.
            Kandidate koji ne ispunjavaju zahtjeve u pogledu prihvatljivosti ili koje povjerenstvo za odabir ne pozove na razgovor obavješćuje se o razlozima za takve odluke. Kandidat može odgovoriti na tu odluku navodeći razloge za neslaganje s ocjenom povjerenstva za odabir. Povjerenstvo za odabir nakon toga će ponovno ocijeniti kandidatovu prijavu i obavijestiti ga o svojem zaključku u pisanom obliku. Kandidati isključeni iz postupka odabira mogu Vijeću podnijeti žalbu u smislu članka 90. stavka 2. Pravilnika o osoblju utvrđenog u Uredbi Vijeća (EEZ, Euratom, EZUČ) br. 259/68 (2) („Pravilnik o osoblju”).
            2.   Postupak imenovanja europskih tužitelja
            Po primitku kandidatura povjerenstvo za odabir pregledava ih u odnosu na zahtjeve utvrđene u članku 16. stavku 1. Uredbe (EU) 2017/1939. Povjerenstvo za odabir obavlja razgovor s predloženim kandidatima. Kandidati osobno prisustvuju razgovoru.
            U slučaju da predloženi kandidat povuče svoju kandidaturu prije održavanja razgovora, povjerenstvo za odabir preko svojeg tajništva traži od dotične države članice da predloži novog kandidata.
            VII.   Zaključci i obrazloženje
            1.   Glavni europski tužitelj
            Na temelju svojih zaključaka tijekom pregleda kandidatura i razgovora povjerenstvo za odabir sastavlja popis od tri do pet kandidata koji su ušli u uži izbor, koji se podnosi Europskom parlamentu i Vijeću. Povjerenstvo za odabir obrazlaže odabir kandidata koji su ušli u uži izbor. Kandidate koji nisu ušli u uži izbor obavješćuje se o razlozima za takvu odluku.
            Povjerenstvo za odabir rangira kandidate prema njihovim kvalifikacijama i iskustvu. Povjerenstvo za odabir rangiranjem navodi redoslijed poželjnosti kandidata, ali to rangiranje nije obvezujuće za Europski parlament i Vijeće. Kandidati koji nisu ušli na uži popis kvalificiranih kandidata koji je sastavilo povjerenstvo za odabir mogu Vijeću podnijeti žalbu u smislu članka 90. stavka 2. Pravilnika o osoblju.
            2.   Europski tužitelji
            Na temelju svojih zaključaka tijekom pregleda kandidatura i razgovora povjerenstvo za odabir izrađuje mišljenje o kvalifikacijama kandidata za obnašanje dužnosti europskog tužitelja i izričito navodi ispunjava li kandidat uvjete iz članka 16. stavka 1. Uredbe (EU) 2017/1939. Povjerenstvo za odabir obrazlaže svoje mišljenje.
            U slučaju da predloženi kandidati ne ispunjavaju zahtjeve utvrđene u članku 16. stavku 1. Uredbe (EU) 2017/1939, povjerenstvo za odabir preko svojeg tajništva traži od dotične države članice da predloži odgovarajući broj novih kandidata.
            Povjerenstvo za odabir rangira kandidate prema njihovim kvalifikacijama i iskustvu. Povjerenstvo za odabir rangiranjem navodi redoslijed poželjnosti kandidata, ali to rangiranje nije obvezujuće za Vijeće.
            VIII.   Financijske odredbe
            Članovi povjerenstva za odabir koji moraju putovati izvan svojeg mjesta boravišta radi obnašanja svojih dužnosti imaju pravo na naknadu troškova i dnevnicu u skladu s člankom 9. Uredbe Vijeća (EU) 2016/300 (3).
            Odgovarajuće troškove snosi Vijeće.
            IX.   Osobni podaci
            Obrada osobnih podataka u kontekstu rada povjerenstva za odabir odvija se pod odgovornošću Komisije u skladu s Uredbom (EZ) br. 45/2001 Europskog parlamenta i Vijeća (4). Pravila koja se primjenjuju na sigurnost informacija i pristup informacijama koje se obrađuju u kontekstu rada povjerenstva za odabir pravila su koja se primjenjuju na Komisiju.
            X.   Jezično uređenje
            Povjerenstvo za odabir na prijedlog predsjednika određuje radni jezik ili radne jezike povjerenstva uzimajući u obzir jezike koje uobičajeno govore članovi povjerenstva za odabir.
            
               (1)  Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (SL L 283, 31.10.2017., str. 1.).
            
               (2)  Uredba Vijeća (EEZ, Euratom, EZUČ) br. 259/68 od 29. veljače 1968. o utvrđivanju Pravilnika o osoblju za dužnosnike i Uvjeta zaposlenja ostalih službenika Europskih zajednica te uvođenju posebnih mjera koje se privremeno primjenjuju na dužnosnike Komisije (SL L 56, 4.3.1968., str. 1.).
            
               (3)  Uredba Vijeća (EU) 2016/300 od 29. veljače 2016. o utvrđivanju prihoda nositelja visokih javnih dužnosti EU-a (SL L 58, 4.3.2016., str. 1.).
            
               (4)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).